Et teknisk-nedbrud er skyld i, at pengene forsvinder, når Nordea-kunder overfører penge fra en konto til en anden

Lønkronerne ruller i dag ind på danskernes lønkontoer landet over. Det betyder formentlig et plus på kontoen og tid til at betale regninger.

Men for Nordeas kunder forsvinder pengene mellem hænderne.

Et it-nedbrud betyder, at når man f.eks. overfører penge fra en konto til en anden, at pengene forsvinder. De er i hvert fald ikke til at se på kontoen.

- Vi har et problem, som vi opdagede i morges klokken fire.

- Vores IT-afdeling knokler lige nu for at få styr på det. Vi har identificeret problemet, og nu arbejder vi på at få det løst, siger Tenna Schoer fra Nordeas presseafdeling.

Nordeas presseafdeling oplyser nu til Ekstra Bladet, at man har fundet fejlen og systemet er oppe at køre igen. Det betyder, at Nordeas kunder kan se frem til, at deres bankoverførsler bliver gennemført i løbet af fredag eftermiddag.

Det var hovedsageligt overførsler, som kunderne lavede ud af banken. Men det kunne også ske for overførsler, der blev lavet internt.

Bare rolig...

Ventetiden er lige nu lang hos Nordeas kundeservice, hvor mange bekymrede danskere ringer ind. Det kan være mange tusinde kroner, der er forsvundet ud i det blå.

- Pengene er gud ske lov ikke forsvundet. De vil blive overført, når vi har gang i systemerne igen.

- Det er super ærgerligt og vi er virkelig kede af det over for vores kunder. Der bliver arbejdet benhårdt på at få det fikset, siger Tenna Schoer.

Nordea har næsten 1,5 millioner privatkunder.